钦定古今图书集成/明伦汇编/氏族典/第267卷 > 王继勋
## 钦定古今图书集成/明伦汇编/氏族典/第267卷 > 王继勋

按《宋史王继勋传》：“继勋，彰德节度饶之子，孝明皇后
同母弟也。美风仪，性凶率无赖。以后故，为内殿供奉
官、都知、溪州刺史。建隆二年，改龙捷右厢都指挥使，
寻领永州防御使。四年，收复湖南，改领彭州防御使，
迁保宁军节度观察留后，领虎捷左右厢都虞候。继
勋所为多不法，乾德四年，为部曲所讼，诏中书鞫之”，
解兵柄，为彰国军留后，奉朝请。继勋自以失职，常怏
怏，专以脔割奴婢为乐，前后多被害。一日，天雨墙坏，
群婢突出守国门诉冤。上大骇，命中使就诘之，尽得
继勋所为不法事。诏削夺官爵，配流登州。未至，改右
监门率府副率。开宝三年，命分司西京。继勋残暴愈
甚，太宗在藩邸，颇闻其事。及即位，人有诉者，命雷德
骧往鞫之。继勋具伏，乃斩洛阳市。